Qovogʻarilar. Qovogʻarilar - haqiqiy arilar oilasiga mansub urugʻ. Eng yirik (40 mm gacha boʻlgan) arilarni oʻz ichiga oladi. 20 ga yaqin turi Jan.-Sharqiy Osiyoda koʻp uchraydi. Oʻzbekiston hududida bir necha turi bor; ayniqsa, sharq qovogʻarisi keng tarqalgan. Daraxtlar kovagi, devorlar yorigʻiga uya quradi. Qurtlarini qogʻoz kataklarda boqadi; har xil hasharotlar, jumladan, asalarilar bilan oziqlanadi. Asalarilarni yeyishi bilan birmuncha zarar yetkazadi. Odamni chaqqanida ogʻriydi.